Kim Behnke (FRI), 2001-01-23:
Indledningsvis vil jeg starte med at kvittere for, at ministeren langt om længe har fremsat det her forslag.
Det er jo adskillige år siden, jeg første gang fra denne talerstol gjorde opmærksom på, at vi rendte ind i problemer i Danmark. Jeg har for et par år siden spurgt ministeren, hvad vi skulle gøre, når det blev almindelig udbredt at købe DVD-optagere, sådan at man til tidsforskudt tv-sening kan bruge en DVD-optager.
Der bliver nævnt, at der også overvejes en afgift på apparatur, og i den forbindelse bliver der så nævnt cd-brændere, mp3-afspillere og minidisc-optagere.
Nu er mp3 jo blot øjeblikkets digitale komprimeringsformat, og der er mange andre komprimeringsformater, der bliver brugt, og særlig i takt med, at mobiltelefoner overgår til at være egentlige terminaler, vil langt de fleste af dem indeholde mulighed for, at man fra sin mobilterminal i første omgang kan lytte til radio, men også senere se levende billeder.
Og i den opremsning her er DVD-optager heller ikke nævnt.
Så vil vi godt advare imod, at en sådan afgift på apparatur bliver for høj.
Jeg kan stadig huske, dengang vi havde en afgift på videobåndoptagere i Danmark på 1.825 kr., altså næsten 2.000 kr. pr. stk.
Den blev afskaffet i 1999 ved finanslovaftalen for år 2000, og resultatet var, inden vi afskaffede afgiften, at der var en livlig handel med videoafspillere i Nordtyskland, og de eneste, vi gavnede, var de tyske butikker.
Man skal passe på, hvor man lægger denne afgift, i forhold til at vi ikke bare skaber grænsehandel, men også at man i branchen hele tiden kan udvikle nye produkter.
I medierne har det været nævnt, at man også skulle betale afgift af den harddisk, der er i en computer, fordi den jo også kan bruges til digital lagring af billeder og lyd.
Men i øjeblikket udbyder langt de fleste såkaldte Internethoteller eller web-hoteller gratis lagringskapacitet, sådan at man, samtidig med at man får et brugernavn og en Internetadresse, får f.eks. 100 mB gratis lagringskapacitet til rådighed ude på nettet.
Hvis man lægger en afgift på f.eks. harddiske, og den bliver for høj, så flytter folk bare deres lager ud, så det ligger på et web-hotel i stedet for. Så mener vi også, at man skal passe på ikke at blande tingene for meget sammen.
Erhvervsmæssig anvendelse af cd-brændere på reklamebureauer og inden for reklamebranchen i det hele taget er et helt nødvendigt transportmedie, som bare har afløst de tidligere disketter, som man sendte rundt osv.
Nu bruger man cd-mediet i dag.
Der skal stadig være mulighed for, at der ikke lægges nogen afgift dér.
Så mener vi heller ikke, at ministeren i tilstrækkelig grad er opmærksom på, at en stigende mængde materialer er frit.
Når store kunstnere som David Bowie og andre komponerer musik og lægger den frit til rådighed og siger, at det må I gøre med, hvad I vil, så synes vi, at det er urimeligt, at KODA optjener afgift. Så mener vi heller ikke, at ministeren har taget højde for den udvikling, jeg forventer, der kommer omkring det, der hedder e-bøger, altså elektroniske bøger, hvor man enten kan downloade en bog eller købe en chip, hvor der er en hel bog på. To danske forlag er foreløbig gået i gang.
Det er heller ikke omfattet af det her. Så skriver ministeren i skemaet, at der ikke er nogen økonomiske konsekvenser, hverken positive eller negative.
Jeg mener, det er forkert, og specielt henvisningen til blankbåndsafgiften, som branchen jo har dokumenteret har betydet betragteligt omsætningstab, vidner om, at det samme kan gå galt her.
Til sidst skal jeg sige, at vi stadig væk er bekymrede over, at man har en privat organisation som KODA, der kan gå ind, som der jo var lagt op til den 1. december, og pludselig melde en afgift ud.
Der står i vores grundlov, at ingen afgift kan pålægges, uden at det sker ved lov, og derfor mener jeg, at den mulighed for, at de kan melde et vilkårligt beløb ud, som bliver lagt på salg af produkter, ikke længere skal være til stede.
Det må være Folketinget, der i givet fald vedtager den afgift, der skal lægges på.